Vnútorný predpis

Fakulty sociálnych vied UCM v Trnave

2023

ŠTIPENDIJNÝ PORIADOK

Fakulty sociálnych vied UCM V TRNAVE

* **1**

**Úvodné ustanovenia**

Štipendijný poriadok Fakulty sociálnych vied UCM v Trnave pre poskytnutie štipendií z vlastných zdrojov fakulty (ďalej len ,,štipendijný poriadok FSV UCM“; ďalej len ,,fakulta“; ďalej len ,,univerzita“) podľa Štipendijného poriadku UCM je spracovaný v súlade s § 22 ods. 10 zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len ,,zákon o VŠ“), v súlade s § 17 ods. 6, písm. d) Štatútu FSV UCM a vyhlášky Ministerstva školstva, vedy výskumu a športu Slovenskej republiky č. 235/2013 Z. z., ktorou sa dopĺňa vyhláška č. 102/2006 Z. z. o priznávaní sociálneho štipendia študentom vysokých škôl v znení neskorších predpisov (ďalej len ,,vyhláška“).

* + **2**

**Druhy štipendií**

1. Štipendijný poriadok FSV UCM stanovuje základné princípy návrhov na účelové štipendium z vlastných zdrojov fakulty pre študentov Fakulty sociálnych vied UCM s výnimkou návrhov na sociálne a motivačné štipendiá, ktorých poskytovanie upravuje zákon o VŠ a vyhláška.
2. Štipendiá stanovené na základe tohto Štipendijného poriadku FSV UCM sú poskytované:
   1. z vlastných zdrojov univerzity zo štipendijného fondu fakulty z príjmu školného vo výške najmenej 20 % podľa § 92 ods. 5, 6, 20 zákona o VŠ,
   2. grantov, darov, výsledku podnikateľskej činnosti a iných príjmov.
3. Študentom a absolventom FSV UCM, u ktorých od riadneho skončenia štúdia neuplynulo viac ako 90 dní, môžu byť navrhnuté tieto štipendiá:
   1. **účelové štipendium v prípade ťažkej sociálnej situácie ako jednorazová sociálna podpora** pre študentov fakulty, ktorí prekračujú príjem rozhodujúci na posúdenie nároku na sociálne štipendium podľa vyhlášky o výšku maximálne do 100 EUR vrátane a pre študentov, ktorých počas štúdia postihli ťažké sociálne, finančné, prírodné, rodinné a krízové životné situácie podľa § 97 ods. 1 a 2 zákona o VŠ. Hranica príjmu na vznik nároku na sociálne štipendium a výška sociálneho štipendia sa odvodzuje zo súčtu životného minima podľa § 2 a § 4 zákona č. 601/2003 Z. z. o životnom minime a zmene a doplnení niektorých zákonov v znení neskorších predpisov,
   2. **účelové štipendium pre študentov a absolventov fakulty za vynikajúce plnenie študijných povinností** podľa § 97 ods. 1 a 2 zákona o VŠ, za dosiahnutie vynikajúceho výsledku v oblasti štúdia, výskumu, vývoja, umeleckej, alebo športovej činnosti a úspešnú reprezentáciu fakulty, alebo Slovenskej republiky podľa § 97 ods. 1 a 2 zákona o VŠ.
4. Študent má právo na návrh na štipendium len vtedy, ak splní podmienky na jeho priznanie stanovené internými predpismi univerzity a fakulty t. j. Štipendijným poriadkom UCM a Štipendijným poriadkom FSV UCM.
5. Štipendiá, ktoré sú priznané a boli navrhnuté na základe Štipendijného poriadku FSV UCM, sú vyplácané ako jednorazová finančná čiastka a môžu byť vyplácané aj opakovane, ak nie je určené inak.

* **3**

**Podmienky pre návrh na priznanie účelového štipendia v prípade ťažkej sociálnej situácie študenta ako jednorazovej sociálnej podpory**

1. Po posúdení žiadosti študenta 1. a 2. stupňa vysokoškolského štúdia dennej formy štúdia o sociálne štipendium Oddelením akademických činností UCM a zistení skutočnosti, že študent nemá nárok na sociálne štipendium podľa § 2 a § 4 zákona č. 601/2003 Z. z. o životnom minime a zmene a doplnení niektorých zákonov v znení neskorších predpisov, ale prekračuje túto hranicu maximálne do 100 EUR vrátane, bude žiadosť študenta posunutá Oddelením akademických činností UCM dekanovi Fakulty sociálnych vied UCM.
2. Po posúdení splnenia podmienok Štipendijného poriadku FSV UCM bude žiadosť o štipendium navrhnutá dekanom na priznanie rektorovi UCM v Trnave, ako návrh na účelové štipendium, prednostne v prípade ťažkej sociálnej situácie. V takomto prípade o jednorazovú sociálnu podporu študent nežiada.
3. Rozhodnutie rektora o pridelení štipendia bude študentovi doručené písomne, rozhodnutie rektora je konečné. Návrh na priznanie účelového štipendia, ako jednorazovej sociálnej podpory, môže byť predložený na priznanie rektorovi dekanom fakulty dvakrát v priebehu jedného akademického roka.
4. O predloženie návrhu na priznanie účelového štipendia rektorovi, ako jednorazovej sociálnej podpory, môže študent 1., 2. a 3. stupňa vysokoškolského štúdia v dennej a externej forme štúdia požiadať dekana fakulty prostredníctvom písomnej žiadosti aj v prípade, že počas štúdia študenta postihli ťažké sociálne, finančné, prírodné, rodinné a krízové životné situácie.
5. Žiadosť o predloženie návrhu na priznanie účelového štipendia ako jednorazovej sociálnej podpory pre študenta môže byť predložená aj na návrh vedúcich zamestnancov fakulty, členov Akademického senátu FSV UCM. Rozhodnutie rektora o návrhu dekana na pridelenie štipendia bude študentovi doručené písomne, rozhodnutie rektora je konečné. Štipendium priznané v takomto prípade nemôže byť vyplácané opakovane.
6. Žiadosť o predloženie návrhu na priznanie účelového štipendia ako jednorazovej sociálnej podpory pre študenta môže byť predložená aj počas letných mesiacov.

**§ 4**

**Podmienky pre návrh na priznanie účelového štipendia pre študentov a absolventov**

**za vynikajúce plnenie študijných povinností a stanovenie výšky navrhovaných štipendií**

1. Návrh na priznanie účelového štipendia z vlastných zdrojov fakulty za vynikajúce plnenie študijných povinností môže byť podaný študentom v dennej a externej forme štúdia:
   1. študentom v druhom a ďalšom roku štúdia v 1. a 2. stupni vysokoškolského štúdia za vynikajúce plnenie študijných povinností v predchádzajúcom akademickom roku;
   2. študentom prvého roka štúdia v dennej a externej forme štúdia v 1. a 2. stupni vysokoškolského štúdia za vynikajúce plnenie študijných povinností v predchádzajúcom semestri, ktorí splnili predpísané podmienky na priznanie štipendia a absolventom, u ktorých od riadneho skončenia štúdia neuplynulo viac ako 90 dní.
2. Podmienky na návrh na priznanie účelového štipendia z vlastných zdrojov fakulty pre študentov a absolventov za vynikajúce plnenie študijných povinností v predchádzajúcom akademickom roku na návrh prodekana pre výchovno-vzdelávacie činnosti stanovuje dekan.
3. Návrh na priznanie účelového štipendia z vlastných zdrojov fakulty môže byť študentom 1., 2. a 3. stupňa vysokoškolského štúdia v dennej a externej forme štúdia a absolventom fakulty podaný taktiež za dosiahnutie vynikajúceho výsledku počas celého štúdia, v oblasti výskumu, vývoja, umeleckej alebo športovej činnosti a úspešnú reprezentáciu fakulty podľa § 97 ods. 1 a 2 zákona o VŠ najmä za:
   1. vynikajúce vedecké, výskumné, vývojové a ďalšie tvorivé výsledky prispievajúce k prehĺbeniu poznania činnosti (účasť na vedeckom projekte, vedecko výskumnej činnosti na pracovisku a ďalších aktivitách),
   2. za úspešnú reprezentáciu fakulty, univerzity alebo Slovenskej republiky v umeleckých, športových alebo vedomostných súťažiach alebo príkladné občianske aktivity,
   3. pôvodný príspevok v medzinárodnej alebo celoslovenskej odbornej periodickej alebo neperiodickej tlači, pôvodné dielo, komunikát atď.,
   4. za významnú činnosť konanú v prospech fakulty,
   5. za mimoriadne kvalitnú záverečnú prácu,
   6. alebo vynikajúce výsledky v rámci študentskej vedeckej odbornej činnosti alebo na jej úroveň postavenej súťaži.
4. Kritériá na návrh na priznanie účelového štipendia z vlastných zdrojov fakulty pre študentov a absolventov za vynikajúce plnenie študijných povinností počas jedného akademického roka a počas celého štúdia na návrh vedúcich zamestnancov fakulty stanovuje dekan.
5. Účelové štipendium z vlastných zdrojov fakulty priznáva študentom a absolventom študijných programov fakulty na návrh dekana rektor, rozhodnutie rektora o pridelení štipendia bude študentovi doručené písomne, rozhodnutie rektora je konečné.
6. Výška stanovených štipendií zohľadňuje finančné možnosti štipendijného fondu fakulty.
7. Termíny a výšku výplaty navrhne dekan a stanoví rektor.
8. Za ten istý výsledok možno navrhnúť štipendium len raz. Ak spĺňa študent podmienky na návrh na priznanie účelového štipendia podľa viacerých kritérií naraz, je možné mu štipendium navrhnúť aj kombinovane. Štipendiá navrhnuté na základe Štipendijného poriadku FSV UCM sú nenárokovateľné štipendiá.
   * **5**

**Zmeny a doplnky**

1. Meniť a dopĺňať Štipendijný poriadok FSV UCM možno len na návrh dekana a po prerokovaní v Akademickom senáte Fakulty sociálnych vied UCM (ďalej len „AS FSV UCM“).
   * + **6**

**Záverečné ustanovenia**

1. Štipendijný poriadok FSV UCM vydáva dekan FSV UCM po vyjadrení AS FSV UCM.
2. Štipendijný poriadok FSV UCM bol prerokovaný v AS FSV UCM dňa 06. septembra 2023 a nadobúda účinnosť dňa 1. októbra 2023.

**doc. PhDr. Peter Horváth, PhD.**

dekan FSV UCM v Trnave